**Preberi spodnjo pesem (imaš jo tudi v berilu).**

**Srečko Kosovel:**

**KONS: 4**

Boston obsoja Einsteina.

Einstein je prepovedan.

Relativiteta nevarna?

V Berlinu zapirajo

kitajske študente.

Kitajski študentje nevarni?

SHS menja vlado.

Dosti vlad je že menjala.

Francija. Španija. Maroko.

Frajtar terorizira.

Žandar terorizira.

Veliki ljudje živijo

po svoje duše zakonih.

Majhni po paragrafih.

**§ X:** 14 dni v zapor.  
**§ Y:** na vislice.  
**§ Z:** v pregnanstvo.

21 let sem bil zaprt

10 × na vislicah.

Pregnan sem za vedno.

Hej ljubica, ti bi jokala?

A jaz ne morem jokati.

Trd sem kot jeklo,

ki mora srce prebosti.

**Kakšna se ti zdi? Kako si razlagaš njeno vsebino? Pomagaj si s spodnjimi vprašanji in razlago:**

* Kaj je konstrukcija? Kaj gradi stavbenik? Kako?
* Kaj pa je pesnikov konstrukcijski material?

Vidite lahko, da je v pesmi vsak verz zaokrožena pomenska enota in bi lahko učinkoval samostojno, vseeno pa lahko najdemo neko povezavo med posameznimi verzi.

Taki pesmi rečemo **konstruktivistična pesem (Spodnjo definicijo zapiši v zvezek!):**

Značilnost konstruktivistične pesmi je, da je sestavljena iz posameznih verzov, ki so samostojni deli. Šele ko jih spoznaš, razumeš, jih lahko združiš v celoto, ki ima v sebi novo, samostojno sporočilo.

(Spomni se na lego kocke!)

* Kateri verzi bi lahko spadali skupaj?
* Einstein je zaradi tega, ker je bil nasprotnik nemškega nacizma, odšel v Boston. Želi uvesti nekaj novega, nekaj, kar ni vsem všeč, morda je zato prepovedan. Njegova relativnostna teorija ni všeč vsem, Einstein je tujec v ZDA;
* Tudi kitajski študenti so v Berlinu tujci. Zakaj bi bili nevarni? Zakaj so tam? Je Nemce strah pred Kitajci? Je nas morda danes strah pred Kitajci?
* Slovenci so iz Avstroogrske prišli v kraljevino SHS. Kriza je privedla do tega, da je 1929 kralj Aleksander uvedel diktaturo. (Kosovel je umrl 1926.)

- V Franciji, Španiji, Maroku vidi lirski subjekt

Težave.

* Frajtar – nemško, namiguje na Hitlerja
* Žandar – francosko; to lahko pomeni, da so z vseh strani Slovenci ogroženi …
* Kdo so veliki ljudje? Tisti, ki imajo oblast in moč. Veliki ljudje se ne držijo zakonov in živijo po svoje, mali pa se zakonov držijo. Mar ni tako tudi danes?
* Ali je tu pesnik mislil dobesedno? Pesnik je le hotel povedati, da se počuti kot zapornik, obsojenec … To lahko razumemo tudi kot stopnjevanje njegove stiske, da v tem svetu ne more živeti. Če pa bi živel kot bi hotel, ga čakajo zapor in vislice.
* Zakaj izpovedovalec ne more jokati? Kakšen se zdi sam sebi? Mogoče zato, ker je poleg vsega gorja dobil že tako "trdo" kožo, da ga ne more več nič prizadeti. Ali napoveduje jeklo kot orožje, ki bo moralo spremeniti svet? Morda napoveduje revolucijo.
* Se vam zdi zdaj že malo bolj razumljiva pesem? Bi sedaj znali povedati, kakšno sporočilo pa ima celotna pesem?
* Je pesem pripovedna ali izpovedna?
* Kakšen je ritem pesmi?
* Kakšna je rima?
* Kakšen je verz?